與一二親舊小飲有懷日新次其所寄詩韻寄之
作者：周孚
朝代：宋

paragraphs: 寒衣襲夏絺，夕飯薦秋菊。
吾家邑中黔，標致頗投俗。
挽渠萬牛難，得子一夔足。
向來山林盟，相信不待卜。
那知語離處，老樹已重綠。
匆匆一樽酒，雞黍招近屬。
杯行子何在，小雨暗崖谷。
富貴朝露晞，歲月流電速。
懷哉十日飲，傷此千里目。
徘徊黄金花，采采不盈掬。